Ngërçi politik në Kosovë, 2025

Më 9 shkurt 2025, Kosova mbajti zgjedhje kuvendore për të vendosur 120 deputetët e Kuvendit të Kosovës. Fituesi i këtyre zgjedhjeve ishte Lëvizja Vetëvendosje (LVV) me një pluralitet (jo një shumicë) prej 42.30% të votës, që përkthehet në 48 ulëse të Kuvendit. Partia fituese në Kosovë e ka për obligim të përzgjedhë kreun e ri të Kuvendit brenda 30 ditëve prej certifikimit të rezultateve, me një minimum të 61 votave "për" nga deputetët e të gjitha partive. Propozimi i LVV-së për kryetar të Kuvendit është Ministrja e Drejtësisë Albulena Haxhiu. Procesi i votimit, i nisur më 15 prill 2025, dështoi me 52 vota "për", 46 "kundër" dhe 11 abstenime. Me ligj ndërprehet seanca dhe punohet jo më pak se 48 orë më vonë nëse nuk arritet një marrëveshje. Seanca rifilloi më 19 prill, dhe sërish nuk mbërriti marrëveshje. Seanca që atëherë u ndërprit më shumë se 40 herë si pasojë e refuzimit kategorik të kandidates për kryetare kuvendi, duke u quajtur nga deputetët e të gjitha partive si "bllokadë" ose "ngërç". Procesi është akoma në vazhdim e sipër.

Të gjitha partitë kanë akuzuar njëra tjetrën për bllokim, dhe kanë refuzuar zgjidhje të ndryshme, si mundësia e një votimi të fshehtë. Asnjëra parti nuk ka propozuar një kandidat të vetin për Kuvend. Ngërçi u prit me protesta të ndryshme simbolike nga qytetarët. Gjatë një proteste më 3 korrik 2025, avokati Arianit Koci solli katër gomerë para dyerve të Kuvendit, për të simbolizuar "kokëfortësinë që po e tregojnë deputetët".

 Shiko edhe 

 Zgjedhjet kuvendore në Kosovë, 2025

 Referime 

Kategoria:Kuvendi i Kosovës